 Na temelju  članka 51. stavka 2. Statuta Zajednice športskih udruga grada Vinkovaca, Izvršni odbor na sjednici, održanoj dana 14. 8. 2026.  godine donio je sljedeći 

PRAVILNIK
 O PROVEDBI POSTUPAKA JEDNOSTAVNE NABAVE

I. OPĆE ODREDBE


Članak 1.
U svrhu poštivanja osnovnih načela javne nabave i dobrog gospodarenja javnim sredstvima, ovim se Pravilnikom uređuje postupak jednostavne nabave roba, usluga i radova procijenjene vrijednosti do 50.000,00 EUR bez PDV-a, odnosno za nabavu radova manju od 100,000,00 EUR za koje, sukladno članku 4. Zakona o izmjenama i dopunama Zakona o javnoj nabavi (NN 48/26) ne postoji obveza provedbe postupaka javne nabave. 

Procijenjena vrijednost nabave temelji se na ukupnom iznosu nabave bez poreza na dodanu vrijednost (PDV-a).

U provedbi postupaka nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona.


II. SPRJEČAVANJE SUKOBA INTERESA

Članak 2.
O sukobu interesa na odgovarajući se način primjenjuju odredbe Zakona o javnoj nabavi.


III. NAČELA NABAVE 

Članak 3.
Naručitelj je u primjeni ovoga Pravilnika u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Naručitelj je obvezan primjenjivati odredbe ovoga Pravilnika na način koji omogućava učinkovitu jednostavnu nabavu te ekonomično i svrhovito trošenje javnih sredstava.


IV. POSTUPCI JEDNOSTAVNE NABAVE

                                                Članak 4.
Postupci jednostavne nabave u smislu ovog Pravilnika su:
1. Postupak jednostavne nabave robe, usluga i radova procijenjene vrijednosti manje od 10.000,00 EUR bez PDV-a,
2. Postupak jednostavne nabave robe, usluga i radova procijenjene vrijednosti nabave jednake ili veće od 10.000,00 EUR bez PDV-a, a jednake ili manje od 15.000,00 EUR bez PDV-a,
3. Postupak jednostavne nabave robe, usluga i radova procijenjene vrijednosti nabave veće od 15.000,00 EUR bez PDV-a, a jednake ili manje od 25.000,00 EUR bez PDV-a za robe i usluge, odnosno jednake ili manje od 45.000,00 EUR bez PDV-a za radove,
4. Postupak jednostavne nabave robe i usluga procijenjene vrijednosti nabave veće od 25.000,00 EUR bez PDV-a, a manje od 50.000,00 EUR bez PDV-a, odnosno za radove procijenjene vrijednosti nabave veće od 45.000,00 EUR bez PDV-a, a manje od 100.000,00 EUR bez PDV-a.


V. JEDNOSTAVNA NABAVA PROCIJENJENE VRIJEDNOSTI MANJE OD 10.000,00 EUR


Članak 5.
Nabavu roba, radova i usluga procijenjene vrijednosti manje od 10.000,00 EUR, naručitelj provodi, u pravilu, prikupljanjem ponude od jednog ili više gospodarskih subjekata, ali je dovoljna i jedna pristigla ponuda koja udovoljava svim traženim uvjetima naručitelja.

Temeljem prikupljene ponude, Naručitelj izdaje narudžbenicu ili zaključuje ugovor.

Narudžbenica mora sadržavati najmanje sljedeće podatke: 
- ime i prezime, odnosno tvrtka i sjedište osobe s kojom će se zasnovati obvezno pravni odnos 
- predmet nabave - vrsta robe, radova ili usluga 
- specifikacija jedinica mjere, količine i cijene 
- potpis i pečat ovlaštene osobe.

	Narudžbenicu potpisuju zakonski zastupnici, tajnik ili predsjednik.


VI. JEDNOSTAVNA NABAVA PROCIJENJENE VRIJEDNOSTI JEDNAKE ILI VEĆE OD 10.000,00 EUR, A JEDNAKE ILI MANJE OD 15.000,00 EUR


Članak 6.
Nabava roba, radova i usluga procijenjene vrijednosti jednake ili veće od 10.000,00 EUR, a jednake ili manje od 15.000,00 EUR bez PDV-a, provodi se prikupljanjem najmanje tri (3) ponude koje pristignu elektroničkim putem. Iznimno se ponuda može zatražiti i od najmanje jednog (1) gospodarskog subjekta u sljedećim slučajevima:
· Kada zbog tehničkih  ili umjetničkih razloga te razloga povezanih sa zaštitom isključivih prava ugovor može izvršiti samo određeni ponuditelj
· Radi nabave usluga od ponuditelja čiji se odabir predlaže zbog specijalističkih stručnih znanja  i posebnih okolnosti (projektantski nadzor, konzultantske, specijalističke usluge i slične usluge)
· Radi nabave hotelskih i restoranskih usluga, catering, zdravstvenih usluga, socijalnih usluga, usluga obrazovanja, konzervatorskih usluga, usluga vještaka i ostalih usluga za koje su potrebna posebna ovlaštenja nadležnih tijela
· Radi obavljanja usluga ili radova koji su potrebni zbog dovršetka započetih, a povezanih funkcionalnih ili prostornih cjelina 
· Radi nabave robe zbog posebnih okolnosti ili po posebnim uvjetima
· Kada nije dostavljena niti jedna ponuda, a postupak jednostavne nabave se ponavlja
· U slučajevima neposredne opasnosti za život, zdravlje i imovinu ljudi odnosno iznimne žurnosti izazvane događajima koje Naručitelj nije mogao predvidjeti, te u ostalim slučajevima po odluci Naručitelja

Za odabir ponude je dovoljna jedna (1) pristigla ponuda koja udovoljava svim traženim uvjetima.

Nakon odabira najpovoljnije ponude izdaje se narudžbenica ili se sklapa ugovor o nabavi kojeg potpisuje predsjednik.

Ukoliko je zatražena ponuda od više gospodarskih subjekata, sastavlja se zapisnik o pregledu i ocjeni ponude kojeg potpisuje predsjednik ili tajnik Zajednice.


VII.	PROVEDBA POSTUPKA NABAVE PROCIJENJENE VRIJEDNOSTI VEĆE OD 15.000,00 EUR BEZ PDV-a, A JEDNAKE ILI MANJE OD 25.000,00 EUR BEZ PDV-a ZA NABAVU ROBE I USLUGA, ODNOSNO JEDNAKE ILI MANJE OD 45.000,00 EUR BEZ PDV-a ZA NABAVU RADOVA

Članak 7.
Pripremu i provedbu postupaka nabave procijenjene vrijednosti jednake ili veće od 15.000,00 EUR bez PDV-a, a jednake ili manje od 25.000,00 EUR bez PDV-a za nabavu roba i usluga, odnosno jednake ili manje od 45.000,00 EUR bez PDV-a za nabavu radova, provodi stručno povjerenstvo imenovano od strane Predsjednika.


                                                        Članak 8.
Predsjednik donosi Odluku o imenovanju stručnog povjerenstva koja obavezno sadrži: naziv predmeta nabave, procijenjenu vrijednost nabave, podatke o stručnom povjerenstvu za nabavu, njihove obveze i ovlasti u postupku jednostavne nabave.

Članovi stručnog povjerenstva za nabavu mogu biti i osobe koje nisu zaposlenici Naručitelja.

Obveze i ovlasti stručnog povjerenstva za jednostavnu nabavu su sljedeće:
· priprema postupka jednostavne nabave: dogovor oko uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, troškovnika i ostalog
· provedba postupka jednostavne nabave što uključuje slanje poziva za dostavu ponuda gospodarskim subjektima, otvaranje pristiglih ponuda, sastavljanje zapisnika o otvaranju, pregledu i ocjeni ponuda, rangiranje ponuda sukladno kriteriju za odabir ponuda, prijedlog za odabir najpovoljnije ponude te prijedlog za poništenje postupka.
· 
U pripremi i provedbi postupka jednostavne nabave moraju sudjelovati najmanje dva (2) člana stručnog povjerenstva.

Članak 9.
Poziv za dostavu ponuda se izrađuje i šalje prema najmanje tri (3) gospodarska subjekta putem modula jednostavne nabave Elektroničkog oglasnika javne nabave Republike Hrvatske (u daljnjem tekstu: EOJN RH).

Iznimno od stavka 1. ovoga članka, poziv na dostavu ponuda može se uputiti samo jednom (1) gospodarskom subjektu u slučajevima iz članka 6. ovoga Pravilnika.


Članak 10.
[bookmark: _Hlk234409252]Poziv na dostavu ponude se izrađuje na hrvatskom jeziku i latiničnom pismu. Mora biti jasan, precizan, razumljiv i nedvojben, te izrađen na način da omogući podnošenje usporedivih ponuda. 

U pozivu za dostavu ponude mogu se odrediti osnove za isključenje gospodarskih subjekata i uvjeta sposobnosti te tražiti odgovarajuća jamstva.


Članak 11.
Rok za dostavu ponuda ne smije biti kraći od pet (5) dana, osim u slučaju iznimne žurnosti i izvanrednih situacija.

Za odabir ponude dovoljna je jedna (1) pristigla ponuda koja udovoljava svim traženim uvjetima.

Tijekom roka za dostavu ponuda Naručitelj može izmijeniti ili dopuniti poziv za dostavu ponude. U slučaju značajne izmjene, rok za dostavu ponuda će se primjereno produžiti.


Članak 12.
Kriterij za odabir ponude je najniža cijena ili ekonomski najpovoljnija ponuda.

Članovi stručnog povjerenstva uspoređuju cijene ponuda bez PDV-a.


Članak 13.
Ponuda se dostavlja elektroničkim sredstvima komunikacije putem EOJN RH.

Ponuda dostavljena elektroničkim sredstvima komunikacije putem EOJN RH obvezuje ponuditelja u roku valjanosti ponude, neovisno o tome je li potpisana ili nije. U slučaju da ponuda nije potpisana, takva ponuda se neće odbiti samo iz tog razloga.

U roku za dostavu ponude, ponuditelj može izmijeniti svoju ponudu ili od nje odustati. Ako ponuditelj tijekom roka za dostavu ponude mijenja ponudu, smatra se da je ponuda dostavljena u trenutku dostave posljednje izmjene ponude. Nakon isteka roka za dostavu ponuda, ponuda se ne smije mijenjati.


Članak 14.
Otvaranje ponuda se vrši elektroničkim putem u EOJN RH.

Mogući su sljedeći načini otvaranja ponuda: 
1. javno otvaranje ponuda dostupno javnosti
2. otvaranje ponuda dostupno isključivo gospodarskim subjektima koji su podnijeli ponude
3. otvaranje ponuda koje nije javno.

Ponude otvara najmanje jedan član stručnog povjerenstva.


Članak 15.
U postupku pregleda i ocjena ponuda moguće je tražiti ispravak računske pogreške ili pojašnjenja mogućih nejasnoća vezanih uz ponudu.

Moguće je tražiti i dostavu dodatne dokumentacije.

Članovi stručnog povjerenstva pregledavaju i ocjenjuju ponude na temelju uvjeta i zahtjeva iz poziva na dostavu ponuda te daju Predsjedniku prijedlog za odabir ponude ili poništenje postupka.

Članak 16.
Na temelju prijedloga članova stručnog povjerenstva, Predsjednik donosi odluku o izabranoj ponudi, a svim ponuditeljima koji su dostavili ponude, dostavlja se obavijest o odabiru najpovoljnije ponude ili obavijest o poništenju postupka bez odgode.

Obavijest z stavka 1. ovog članka dostavlja se ponuditeljima putem modula jednostavne nabave EOJN.

Članak 17.
Postupak jednostavne nabave će se poništiti ako:
· postanu poznate okolnosti zbog kojih ne bi došlo do pokretanja postupka jednostavne nabave da su bile poznatije ranije
· postanu poznate okolnosti zbog kojih bi došlo do sadržajno bitno drukčijeg poziva na dostavu ponude da su bile poznate ranije
· nije pristigla niti jedna ponuda
· nakon isključenja ponuditelja ili odbijanja ponuda nije preostala niti jedna valjana ponuda 
· je cijena najpovoljnije ponude veća od procijenjene vrijednosti, osim ako naručitelj ima ili će imati osigurana sredstva.


Članak 18.
Dostavom obavijesti o odabiru najpovoljnije ponude stječu se uvjeti za sklapanje ugovora o jednostavnoj nabavi ili okvirnog sporazuma ili izdavanju narudžbenice.


VIII. PROVEDBA POSTUPKA NABAVE PROCIJENJENE VRIJEDNOSTI VEĆE OD 25.000,00 EUR BEZ PDV-a, A MANJE OD 50.000,00 EUR BEZ PDV-a ZA NABAVU ROBA I USLUGA, ODNOSNO MANJE OD 100.000,00 EUR BEZ PDV-a ZA NABAVU RADOVA

Članak 19.
Pripremu i provedbu postupka nabave procijenjene vrijednosti jednake ili veće od 25.000,00 EUR bez PDV-a, a manje od 50.000,00 EUR bez PDV-a za nabavu roba i usluga odnosno manje od 100.000,00 EUR bez PDV-a za nabavu radova, provodi stručno povjerenstvo imenovano od strane Predsjednika.

Na sadržaj odluke o imenovanju stručnog povjerenstva i njihove obveze u postupku jednostavne nabave, na odgovarajući način se primjenjuju odredbe iz čl. 8. ovoga Pravilnika.

Postupak jednostavne nabave provodi se putem javne objave u modulu jednostavne nabave EOJN RH.

Naručitelj prilikom javne objave može dodatno pozvati određene gospodarske subjekte.

Iznimno od stavka 3. ovoga članka, Naručitelj može postupak jednostavne nabave provesti putem modula jednostavne nabave u EOJN RH, slanjem poziva na dostavu ponuda najmanje jednom gospodarskom subjektu, u sljedećim slučajevima
a) ako nije podnesena niti jedna ponuda ili niti jedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.


Članak 20.
Poziv na dostavu ponude se izrađuje na hrvatskom jeziku i latiničnom pismu. Mora biti jasan, precizan, razumljiv i nedvojben, te izrađen na način da omogući podnošenje usporedivih ponuda. 

U pozivu za dostavu ponude mogu se odrediti osnove za isključenje gospodarskih subjekata i uvjeta sposobnosti te tražiti odgovarajuća jamstva.

Poziv na dostavu ponuda mora sadržavati tehničke specifikacije/ opis robe, usluga ili radova koji se nabavljaju.

Članak 21.
Kriterij za odabir ponude je najniža cijena ili ekonomski najpovoljnija ponuda.

Članovi stručnog povjerenstva uspoređuju cijene ponuda bez PDV-a.

Kada se primjenjuje kriterij ekonomski najpovoljnije ponude, pored cijene mogu se koristiti i kvalitativni kriteriji: rok isporuke/izvršenja, jamstveni rok, tehnička izvrsnost, ekološka svojstva, operativni troškovi te iskustvo angažiranih stručnjaka. 


Članak 22.
Rok za dostavu ponuda je minimalno 8 (osam) dana.

Za odabir ponude dovoljna je 1 (jedna) pristigla ponuda koja udovoljava svim traženim uvjetima.

Članak 23.
Javno otvaranje ponuda nije obavezno, a provodi se putem EOJN RH.

Ponude otvara najmanje jedan član stručnog povjerenstva.


Članak 24.
Ponuda se izrađuje na hrvatskom jeziku i latiničnom pismu.

Cijena ponude piše se brojkama i izražava u eurima

Pri izradi ponude ponuditelj se mora pridržavati zahtjeva i uvjeta iz poziva na dostavu ponuda te ne smije mijenjati ni nadopunjavati tekst poziva na dostavu ponuda.

U roku za dostavu ponude ponuditelj može izmijeniti svoju ponudu ili od nje odustati. Ako ponuditelj tijekom roka za dostavu ponuda mijenja svoju ponudu, smatra se da je ponuda dostavljena u trenutku dostave posljednje izmjene ponude.

Nakon isteka roka za dostavu ponuda, ponuda se ne smije mijenjati.

Ponuda obvezuje ponuditelja do isteka roka valjanosti ponude, a na zahtjev ponuditelj može produžiti rok valjanosti svoje ponude.


Članak 25.
Nakon otvaranja ponuda članovi stručnog povjerenstva pregledavaju i ocjenjuju ponude na temelju uvjeta i zahtjeva iz poziva na dostavu ponuda te o tome sastavljaju zapisnik.

Članovi stručnog povjerenstva provode pregled ponuda na način da provjeravaju udovoljavaju li pristigle ponude uvjetima iz poziva.


Članak 26.
Ako su informacije ili dokumentacija koje je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti ili bitni podaci, članovi stručnog povjerenstva mogu zahtijevati od dotičnih gospodarskih subjekata da dopune, razjasne, ili dostave dokumentaciju koja nedostaje, te nužne informacije u primjerenom roku, ne kraćem od tri (3) dana.

Članak 27.
Nakon pregleda i ocjene ponude članovi stručnog povjerenstva sastavljaju zapisnik o pregledu i ocjeni ponuda te predlažu Predsjedniku donošenje odluke o odabiru ili odluke o poništenju postupka.

Odluka o odabiru treba sadržavati:
1. podatke o javnom naručitelju
2. predmet nabave ili grupu predmeta nabave
3. procijenjenu vrijednost predmeta nabave ili grupe predmeta nabave 
4. naziv ponuditelja čija je ponuda odabrana za sklapanje ugovora o javnoj nabavi ili naziv jednog ili više gospodarskih subjekata za sklapanje okvirnog sporazuma
5. razloge odabira, obilježja i prednosti odabrane ponude
6. razloge za isključenje ponuditelja
7. razloge za odbijanje ponude
8. uputu o pravnom lijeku
9. datum donošenja i potpis odgovorne osobe.

Odluka o poništenju treba sadržavati:
1. podatke o naručitelju
2. predmet nabave ili grupu predmeta nabave
3. procijenjenu vrijednost predmeta nabave ili grupe predmeta nabave
4. obrazloženje razloga za poništenje postupka javne nabave
5. uputu o pravnom lijeku, ako je primjenjivo
6. datum donošenja i potpis odgovorne osobe.


Članak 28.
Postupak jednostavne nabave će se poništiti kada: 
· postanu poznate okolnosti zbog kojih ne bi došlo do pokretanja postupka jednostavne nabave da su bile poznate ranije
· postanu poznate okolnosti zbog kojih bi došlo do sadržajno bitno drukčijeg poziva na dostavu ponude da su bile poznate ranije
· nije pristigla niti jedna ponuda
· nakon isključenja ponuditelja ili odbijanja ponuda nije preostala niti jedna valjana ponuda
· cijena najpovoljnije ponude je veća od procijenjene vrijednosti, osim ako naručitelj ima ili će imati osigurana sredstva.


Članak 29.
U Odluci o odabiru, odnosno poništenju, smiju se do isteka roka za podnošenje prigovora ispraviti pogreške u imenima ili brojevima, pisanju ili računanju te druge očite netočnosti u donesenoj odluci te takvi ispravci proizvode pravni učinak od istog dana od kojeg proizvodi pravni učinak odluka koja se ispravlja.

IX.  PRAVNA ZAŠTITA

Članak 30.
Na postupke jednostavne nabave procijenjene vrijednosti nabave manje od 15.000,00 EUR bez PDV-a nije dopušten prigovor.

Članak 31.
U postupcima jednostavne nabave čija je procijenjena vrijednost veća od 15.000,00 eura ponuditelj koji je pretrpio ili bi mogao pretrpjeti štetu od navodnoga kršenja subjektivnih prava ima pravo uložiti prigovor na odluku o odabiru/poništenju Predsjedniku.

Prigovor se podnosi isključivo putem EOJN RH u roku od tri (3) dana od dana dostave/objave Odluke o odabiru ili Odluke o poništenju sustava EOJN RH.


Članak 32.
Prigovor podnesen protiv Odluke o odabiru najpovoljnije ponude, odnosno poništenju, sprječava nastanak okvirnog sporazuma i ugovora o jednostavnoj nabavi do donošenja Odluke Naručitelja povodom prigovora.

Prigovor mora sadržavati najmanje: podatke o gospodarskom subjektu koji podnosi prigovor, oznaku postupka jednostavne nabave, odluku koja se osporava, razloge prigovora i obrazloženje.

Članak 33.
Izvršni odbor (ili Predsjednik) je dužan donijeti odluku po prigovoru u roku od pet (5) dana od dana zaprimanja urednog prigovora.

Izvršni odbor (ili Predsjednik) može prigovor odbaciti (ako je nepravodoban ili izjavljen od neovlaštene osobe), usvojiti prigovor i izmijeniti/poništiti odluku ili prigovor odbiti kao neosnovan.


X. SKLAPANJE, IZVRŠENJE I IZMJENE UGOVORA O JEDNOSTAVNOJ NABAVI

Članak 34.
Za nabave procijenjene vrijednosti veće od 15.000,00 EUR bez PDV-a obvezno se sklapa pisani Ugovor o jednostavnoj nabavi.

XI. PRIJELAZNE I ZAVRŠNE ODREDBE


Članak 35.
Ovaj Pravilnik ne primjenjuje se na predmete nabave koji su Zakonom o javnoj nabavi definirani kao izuzeća od njegove primjene.

Članak 36.
[bookmark: _Hlk234573567]Postupci jednostavne nabave pokrenuti do stupanja na snagu ovoga Pravilnika dovršit će se prema odredbama Pravilnika o provedbi postupaka jednostavne nabave (KLASA: 74, Predmet: 24, URBROJ: 2023-11-13/1, od 17.11.2023. godine).

Članak 37.
Ovaj Pravilnik objavit će se na mrežnim stranicama Naručitelja, a stupa na snagu 1. rujna 2026. godine.

Članak 38.
Stupanjem na snagu ovog Pravilnika prestaje važiti Pravilnik o provedbi postupaka jednostavne nabave (KLASA: 74, Predmet: 24, URBROJ: 2023-11-13/1, od 17.11.2023. godine).


                                                                       Predsjednik Zajednice športskih udruga
                                                                          grada Vinkovaca 
                                                                          Mario Jurić, mag. iur.

Klasa: 74    Predmet: 24
URBROJ: 2026-8-4
U Vinkovcima, 14.8.2026.


